title: Osmio
text: L'osmio ye un elemento quimico de numero atomico 76 que se troba en o grupo 8 d'a tabla periodica d'os elementos. O suyo simbolo ye Os. Se tracta d'un metal de transición blanco grisenco, fráchil y duro. Se clasifica adintro d'o grupo d'o platín, y s'emplega en bellas aleyacions con platín y iridio. Se troba aleyato en menas de platín y o suyo tetroxido, OsO4, s'emplega en sintesi organica (como oxidant) y en o proceso de tenyito de teixitos (por a la suya fixación) ta a suya observación a traviés de microscopia electronica, y en altras tecnicas biomedicas. As aleyacions d'osmio s'emplegan en contactos electricos, puntas de boligrafos, y atras aplicacions en que ye menester tener una gran dureza y durabilidat.
  
  Caracteristicas prencipals 
  En a suya forma metalica ye muit denso, blanco grisenco, fráchil, duro y brillant, mesmo a altas temperaturas, encara que ye dificil de trobar-lo en ista forma. Ye mas fácil d'obtener osmio en polvos, encara que exposato a l'aire gosa formar o tetroxido d'osmio, OsO4, compuesto toxico (perigloso ta os uellos), oxidant enerchico, que fa una fuerte pudor, y volátil. L'osmi tien una densidat parellana a la d'o iridio, estando ista muit alta.
  
  En a crosta terrestre se troba chunto con atros metals d'o grupo d'o platín, por un regular en aleyacions con iridio (y atros en menor cantidat). As aleyacions d'osmio y iridio en que bi ha mayor cantidat d'osmio se conoixen como osmiridio, mientres que as que tienen mas iridio se dicen iridiosmio.
  
  O podemos trobar con estato d'oxidación +8, igual que o rutenio, estato que no se troba en o fierro, que ye o elemento prencipal d'iste grupo. Os estatos d'oxidación mas tipicos son o +4 y o +3, pero puet presentar diferents estatos d'oxidación, dende o 0 dica o +8. Son muit resistents a l'ataque por acidos, disolvendo-se millor por fusión alcalina.
  
  Referencias
  
  Vinclos externos 
  
  Elementos quimicos
  Metals de transición
  Metals preciosos